復如嚴陵就省先墓
作者：方回
朝代：宋

paragraphs: 暮景能幾何，行役復行役。
薄命不由人，豈不願休息。
江鄂訪知舊，不遇悔浪出。
子舍寓嚴瀨，逋負日夜迫。
老夫匪親往，未易紓此急。
買舟更東下，貲糧費捃拾。
是時梅雨已，巨浪百谷集。
深江水氣凉，古岸樹陰密。
壯觀足忘憂，飛泉落奇石。
晚拜先子墓，舊廬化榛礫。
惡鄰肆焚燎，用意甚寇賊。
大木幸俱全，不至損塋域。
其人偶遇赦，罰不毫毛一。
予亦持恕心，詎敢太刻覈。
村民陸續至，樵茗弛擔笠。
杯酒先癃耄，幼稚與果核。
一僧獨霑醉，座間具紙筆。
索詩苦不已，佳句豈易得。
松風雜灘聲，睡醒殘月白。
明發鼓征棹，矯首望青壁。
山川信佳哉，紆餘繞崷崒。
何當即歸來，於此築書室。